Fase 6-beurtkrag onbepaald ingestel(Foto: Dirk Hermann/Facebook) Eskom het Sondagaand aangekondig dat fase 6-beurtkrag onbepaald tot verdere kennisgewing ingestel sal word. Dít volg nadat nog agt opwekkingseenhede Sondagmiddag onklaar geraak het. Drie opwekkingseenhede het onderskeidelik by die Arnot-, Hendrina- Lethabo en Majuba-kragstasie opgepak, en nog twee by die Camden-kragstasie. Dié opwekkingseenhede is nou van die kragnetwerk afgehaal om herstelwerk te verrig. Verder is nog twee opwekkingseenhede by die Lethabo-kragstasie afgeskakel weens ŉ tekort aan steenkool. Volgens Eskom kon die New Vaal-steenkoolmyn nie die verwagte hoeveelheid steenkool aflewer nie weens swaar en aanhoudende reën die afgelope week. Die drie eenhede wat tans in werking is, funksioneer op minimum kapasiteit en loop die risiko om ook afgeskakel te word indien die tekort aan steenkool nie gou opgelos word nie. “Weens die hoë aantal eenhede wat onklaar raak, kan verdere veranderings in beurtkragfases moontlik op kort kennisgewing aangekondig word,” het Eskom gesê. “Weens onklaarrakings is 21 243 MW se kapasiteit tans nie beskikbaar nie, terwyl 3 566 MW aan beplande instandhouding afgestaan word.”